Aleksei Dmítrievitx Shirov (en letó: Aleksejs Širovs, en rus: Алексей Дмитриевич Широв), nascut el 4 de juliol de 1972 a Riga, Letònia, (llavors República Socialista Soviètica de Letònia), és un jugador d'escacs d'elit letó d'origen rus, nacionalitzat espanyol i durant diversos anys resident a Tarragona. Té el títol de Gran Mestre des de 1990, i és el millor jugador de nacionalitat espanyola actual i de tots els temps. Ha estat campió del món Sub-16, i campió d'Espanya (el 2002 i el 2019). Fou finalista (i per tant, subcampió mundial) en el Campionat del món de la FIDE del 2000. Després de molts anys jugant sota bandera espanyola, a partir de gener de 2012 ha passat a representar la federació de Letònia. En Xírov és també un reputat escriptor d'escacs.